Il prin ministri scozês Alex Salmond al à comunicât che, contrari di ce che al previodeve sul imprin, il Parlament al varà di spietâ ancjemò un pôcs di mês prime di podê votâ il disen di leç sul referendum su la indipendence. Cun di fat, ca di un pôc, la Aule e varà a disposizion un stampon dal proviodiment e si calcole che la discussion sul document e larà indenant par almancul doi mês prime che si rivi al test definitîf. Cun chest calendari, duncje, al è dificil che, ancje se il disen di leç al sarà fat bon dal Parlament, il referendum si davuelzi intal 2010 cemût che Salmond e il so partît (SNP) a volevin. Il prin ministri scozês al à dite a clâr che la decision di slungjâ i timps e je stade cjapade par impedî che il disen di leç al vegni boçât dai partîts dal front unionist (Laburiscj, Liberâi Democratics e Conservadôrs) che a àn la maiorance intal Parlament. Salmond al spere che, passade la bataie eletorâl leade aes elezions politichis britanichis (in program dentri dai prins di Jugn), la clime si cuieti e che cualchidun al riviodi la sô posizion. La decision di spostâ indenant il vôt sul disen di leç, dut câs, e je stade criticade cun fuarce dai rapresentants dal front unionist. Rispiet aes primis ipotesis, cumò si ponte a meti dentri intal referendum dôs domandis: une su la indipendence e chê altre suntun aument des competencis in man aes istituzions scozesis.
Font: Telegraph, 11/02/10; Món Divers, 12/02/10
fur_Latn cat_Latn